Fico, Robert, predseda vlády SR (2014-10-30):
Vážená pani podpredsedníčka Národnej rady, vážené panie poslankyne, páni poslanci, dovoľte mi, aby som v zmysle stanoviska vlády Slovenskej republiky, ktoré sme zaujali k tomuto návrhu na vyslovenie nedôvery pánovi ministrovi ešte minulý týždeň, uviedol niekoľko údajov a súčasne aj predniesol stanovisko vlády Slovenskej republiky k predmetnému návrhu. 	Priznám sa, a je mi to trošku ľúto, že o šestnástej hodine dnes som mal mať prednášku na London School of Economics v Londýne, ale kvôli tomu, do akej nezmyselnej situácie dostali predstavitelia opozície nášho ministra, som sa rozhodol spoločne s ďalšími členmi vlády ho nenechať v tejto, by som povedal, ponižujúcej polohe, pretože to, čo je predložené, je paškvil, a rozhodol som sa osobne ho podporiť a na tento účel aj uviesť niekoľko údajov. Predovšetkým chcem povedať, že urobme jasné rozdelenie, pokiaľ ide o ústavný rámec a dôvody na odvolanie ministra od dôvodov, ktoré nemajú nič spoločné s ministrom ako takým. V podstate v návrhu na odvolanie je iba jedna jediná veta, ktorá hovorí o tom, že minister nezvláda agendu ministerstva. Toto je jediná veta, ktorá sa dotýka ústavného rámca odvolávania ministra. Všetko ostatné, čo tam je napísané, že spoločnosť Star EU, ďalej nejaké veci, ktoré sa týkajú fungovania generálneho manažéra, nemajú s prácou ministerstva absolútne nič spoločné. Jednoducho je nezmyselné akékoľvek obvinenie na ktoréhokoľvek straníckeho funkcionára, ktoré sa týka nejakého obdobia štyroch-piatich rokov spätne, a na základe tohto podávať návrh na odvolanie ministra. Pán poslanec, ak nie ste spokojný s prácou generálneho manažéra Jána Richtera, tak poproste vášho brata, ktorý je člen SMER-u, nech zvolá nejakú stranícku schôdzu a nech iniciuje odvolanie Jána Richtera niekde na sneme strany (potlesk), ale nie na schôdzi Národnej rady. A pokiaľ ide o to, že nezvláda agendu ministerstva, dovoľte mi, aby som sa k tejto jedinej argumentačnej báze ako-tak vyjadril a povedal, že či teda minister zvláda, alebo nezvláda, pretože na ministerstve práce v minulosti už pracovali všelijakí sociálni netvori, ale v prípade Jána Richtera chcem povedať, že to je človek na svojom mieste, človek, ktorý rozumie svojej funkcii a ktorý má aj naozaj veľmi dobré výsledky. (Potlesk.) Opakujem ešte raz, nepamätám sa, je to po prvýkrát v histórii tohto parlamentu, keď je návrh na odvolanie ministra podávaný za niečo, čo bolo povedané štyri roky predtým, ako sa stal ministrom, a to k problematike, ktorá sa jeho rezortu vôbec nedotýka. Dôvod je, samozrejme, celkom jednoduchý. Blížia sa nám komunálne voľby, je treba zaujať za každú cenu v Národnej rade čímkoľvek, len aby sa opozičné politické strany mohli odprezentovať. Komunálne voľby rozhodujú osobnosti z miest a obcí, páni v opozícii, a nie vaša demagógia v Národnej rade Slovenskej republiky a najmä demagógia, ktorá ukazuje, že neustále strácate podporu voličov. Môžem len potvrdiť, že odôvodnenie návrhu je tendenčné, bez kvalifikovanej prípravy overenia faktov, rovnako, samozrejme, nevidíme žiadny dôvod na to, aby sme uverili tvrdeniu, že minister nezvláda vlastný rezort. Je to jednoducho účel diskreditovať vládu a politickú stranu SMER v čase pred komunálnymi voľbami. Iný zmysel táto schôdza Národnej rady nemá. Dôrazne, a opakujem to, ako predseda vlády musím odmietnuť trápny pokus dokázať, že Ján Richter si dostatočne neplní povinnosti ministra práce, sociálnych vecí a rodiny. Je to prejav arogancie k faktom, keď sa pokúšate o odvolanie človeka, ktorý za vyše dva roky dokázal, o čom sa jeho predchodcovi, teraz porovnávame dvojročné obdobie pána Mihála napríklad alebo pána Kaníka a ďalších expertov na sociálne veci a vtedy zistíme, že čo sa udialo v danom rezorte. Prejavilo sa to v aktivitách a legislatívnych návrhoch a opatreniach v jednotlivých politikách, v zamestnanosti, v sociálnej, rodinnej, dôchodkovej. Mám na mysli predovšetkým výsledky v oblasti znižovania nezamestnanosti, hoci nie vždy správne pripisujeme ministrovi práce úlohu, že to on je, kto má znižovať nezamestnanosť. Úloha ministra je iná. Napriek tomu minister urobil množstvo aktivít, ktoré viedli reálne aj k zvyšovaniu počtu pracovných miest, aj k znižovaniu nezamestnanosti. Takmer celé predošlé volebné obdobie bola miera evidovanej nezamestnanosti vyššia ako 12,44 %, čo je aktuálny údaj ku koncu septembra. Opakujem, takmer celé volebné obdobie, v ktorom ste boli vo vláde, dámy a páni z opozície, bola vaša nezamestnanosť alebo miera nezamestnanosti vyššia, ako bola teraz v septembri v roku 2014. Celkový počet evidovaných nezamestnaných klesol najviac od novembra 2010, keď dosiahol 378-tisíc ľudí. Od roku 2006 sa po prvýkrát podarilo ministrovi práce, hoci opakujem, to nie je jeho agenda. To je predsa záležitosť vytvárania pracovných miest cez investície, ale zobral si to pod svoju kontrolu a robí v tomto veľmi dobré výsledky. Podarilo sa mu udržať trend poklesu nezamestnanosti aj v septembri, pričom do zamestnania odišlo z úradu práce vyše 20-tisíc ľudí. Nárast zamestnanosti medziročne o vyše 2 % opakovane potvrdzujú aj údaje Národnej banky a podľa štatistiky Sociálnej poisťovne narástol počet zamestnancov len od začiatku tohto roku o vyše 40-tisíc. Za posledné dva roky bolo vytvorených 76-tisíc nových pracovných miest. Ak sa teda chcete hádať, páni z opozície, poďte tieto fakty spochybňovať. Nech sa páči. O tomto by malo byť odvolávanie ministra. Je to pravda, alebo to nie je pravda? Ja som počúval vystúpenie navrhovateľa, inak to je tiež taká zvláštna situácia. Ste opozičné štandardné politické strany, podpíšete návrh na odvolanie, významný ústavný akt, a necháte to predkladať pánovi poslancovi Hlinovi. Ja tomu nerozumiem. Tak sa hanbíte za ten návrh, alebo sa nehanbíte? (Potlesk.) Ak chcete hovoriť o odvolávaní ministra, opakujem ešte raz, poďte sa hádať o faktoch, ktoré teraz uvádzam. Najmä pokiaľ ide o zamestnanosť a ďalšie veci, ktoré budem spomínať. Dámy a páni, tieto údaje, ktoré som teraz uviedol, sú nevyvrátiteľné fakty a sú paradoxné v porovnaní s čiernymi prognózami, ktorými ste populisticky okorenili kritiku viacerých dôležitých legislatívnych zmien z dielne ministra práce. Rád by som vám pripomenul, že iba nový Zákonník práce mal podľa vás zlikvidovať 50-tisíc pracovných miest. Zákonník je účinný už takmer dva roky a pracovné miesta, naopak, pribúdajú. Kde je teda tá prognóza, o ktorej ste toľko hovorili? Vy vždycky prognózujete, nezvládnete deficit, nezvládnete dlh, nič nezvládneme. Všetko zvládame. Táto krajina v poslednom období dosahuje výsledky, ktoré nám umožňujú aj na medzinárodných finančných trhoch sa správať podstatne slobodnejšie, ako to bolo v minulosti. (Potlesk.) Mimochodom, presne opačný vývoj, keď hovoríme o zamestnanosti a nezamestnanosti, teda nárast nezamestnanosti a pokles počtu pracovných miest, sme zaznamenali v priebehu prvého polroka po predošlej liberalizačnej novele Zákonníka práce z dielne vtedajšieho ministra Jozefa Mihála. Čiže všetko je naopak. Po našej novelizácii nezamestnanosť klesala, po vašej novelizácii liberálneho Zákonníka práce nezamestnanosť stúpala. Takáto je pravda a poďte sa o týchto faktoch hádať. Nemáte šancu nás presvedčiť, lebo to sú čísla, ktoré sú uverejnené v štatistikách. Je to jasný dôkaz, že Ján Richter pripravil modernú európsku podobu základného pracovnoprávneho kódexu a aj zástupcovia najväčších priemyselných zväzov po rokovaní so mnou verejne potvrdili, že nebude mať negatívne, či dokonca likvidačné dôsledky na podnikateľské prostredie. Presne o tomto to je. Tí, čo zamestnávajú ľudí a vedia, o čom to je, prídu na tlačovú konferenciu a povedia, nebude to mať vplyv na vytváranie pracovných miest. Opozícia, ktorá zamestnáva iba sama seba, tvrdí, bude to mať vplyv na vytváranie pracovných miest. Stojme si za svojimi faktami. Ja si myslím, že to, čo sme urobili so Zákonníkom práce, je prejavom sociálnodemokratickej orientácie našej vlády a takto to musí pokračovať aj ďalej. Dámy a páni, naopak, sú to práve zástupcovia zamestnávateľských zväzov, ktorí oceňujú úroveň sociálneho dialógu s dnešným vedením ministerstva práce, sociálnych vecí a rodiny. Žiadnu dôležitú legislatívu pán minister Richter nepripravuje bez otvoreného dialógu so sociálnymi partnermi. Návrhy predkladané vláde a potom parlamentu sú vždy výsledkom istých kompromisov. Prakticky vždy dôjde k dohode na tripartite. Vždy, lebo hľadáme rovnováhu. Niečo chcú odborári, niečo chcú zamestnávatelia, často do toho vstupuje ZMOS, často do toho vstupujú školy. Vieme nájsť rozhodnutie záverečné, ktoré je akceptované prakticky všetkými. Tradičné sociálne partnerstvo sme posilnili o Radu solidarity a rozvoja, v ktorej poskytujeme priestor pre partnerský dialóg širšiemu diapazónu spoločenských aktérov vrátane zástupcov vedy, vysokých škôl, ale aj cirkví či tretieho sektora. Vysoko oceňujem, že minister Richter konzultuje s partnermi aj nelegislatívne kroky. Dôkazom bol jeho návrh, aby sa pre realizáciu záruk pre mladých vytvoril spoločný koordinačný výbor, ktorého členmi sú zástupcovia tak odborov, ako aj samosprávy a zamestnávateľských zväzov. Je to cesta, výsledkom ktorej sú úspešné projekty, ktoré pomáhajú efektívne vytvárať nové pracovné miesta. Za všetky musím spomenúť projekt na podporu zamestnávania mladých ľudí do 29 rokov, na ktorý sme využili 70 mil. eur, o ktoré by sme pre neschopnosť predchádzajúcej vlády rozhýbať čerpanie eurofondov inak prišli. My sme museli jednoducho požiadať o presuny peňazí, pretože sa prakticky nečerpali žiadne zdroje v rokoch 2010 – 2012. Vďaka operatívnosti ministerstva pod vedením Jána Richtera sme v priebehu uplynulých dvoch rokov pomohli vytvoriť 12-tisíc nových pracovných miest pre mladých nezamestnaných a z týchto 12-tisíc, ktorí projekt už ukončili, až 80 % zostalo v zamestnaní. Môžem potvrdiť, že tento projekt je označovaný v zahraničí ako „best practice“ a budeme ho ponúkať aj do štúdií Európskej komisie a bude dokonca aj predmetom štúdie v súvislosti s decembrovým rokovaním summitu, kde chceme opätovne pritlačiť na väčšiu flexibilitu pri využívaní fondov a Komisia chce vidieť, že ktoré projekty boli úspešné. Tento projekt je označovaný ako jeden z najlepších, ktorý sa pri zamestnávaní mladých ľudí v Európskej únii uplatnil. Dámy a páni, keď si spomeniem, na akú frašku sa premenil nepripravený pokus vtedajšieho ministra dopravy a premiérky o realokácie eurofondov na výstavbu diaľnic, ktorý Komisia zhodila zo stola už vo fáze predbežných konzultácií, chápem žlčovité útoky za nesporné úspechy ministra Richtera. Chápem, že opozícia žiarli na zníženie počtu poberateľov dávky v hmotnej núdzi o vyše 30-tisíc ľudí, čo je výsledkom povinnej aktivácie. Ja znovu zopakujem filozofiu, ktorú som vám povedal a ktorá sa vám nepáči. Chcete len zle. Lebo veríte, že keď bude zle v tejto krajine, tak len to môže poškodiť túto stranu a túto vládu. To je zlá filozofia. Súťažte s nami. Poďte sa o toto hádať. Povedzte, dajte nejakú inú predstavu ministerstva práce, sociálnych vecí a rodiny. Povedzte, že minister nezvláda, tie fakty a tie údaje, ktoré som uviedol, že nie sú pravdivé. Tu budeme sedieť a budeme sa s vami hádať aj tri-štyri dni, ale nebudeme počúvať to, čo tu rozpráva pán Hlina. Toto nech si hovorí niekde na straníckej schôdzi. (Potlesk.) Na úspešnú reformu dôchodkového poistenia a sporenia vrátane tzv. anuitnej novely, ktorá stanovila jasné pravidlá pre vyplácanie penzií z druhého piliera, tiež ste len pozerali a nemali ste k tomu absolútne žiadnu alternatívu. Je dokonca trápne, ako nedokážete prehltnúť zvýšenie vianočného príspevku k najnižším starobným dôchodkom až na úroveň 100 eur či zvýšenie kapacity zariadení sociálnych služieb pre najodkázanejších občanov o takmer 100 % na 22-tisíc v budúcom roku aj vďaka podpore operačného programu. Ja si dobre pamätám, keď sme zavádzali vianočný príspevok v roku 2006 – 2007, ako ste jačali ako Viktorka na splave: Aké nesystémové rozhodnutie, čo to je za nezmysel! Prečo ste ho teda nezrušili v roku 2010 – 2012 a držali ste sa ho napriek tomu, že to bolo nesystémové opatrenie? Sami niekedy neviete, čo hovoríte a ako sa správate. (Potlesk.) Naopak, svoju pravú tvár ste prejavili kritikou nového nastavenia regulačného rámca agentúrneho zamestnávania. Tento návrh zabráni zneužívaniu poctivo pracujúcich ľudí, zabráni ich okrádaniu, zastaví špekulantov, ktorým ide len o vlastný zisk na úkor ľudí a štátu. Nie sme proti potrebnej a primeranej flexibilite pracovného trhu, ale nebudeme sa pozerať na to, ako sa z ľudí stávajú otroci, ktorí môžu bez primeranej náhrady prísť o prácu z hodiny na hodinu. Ján Richter týmto návrhom chráni záujmy radových pracovitých ľudí a za týmto návrhom si všetci musíme stáť. (Potlesk.) Nečudujte sa, vážení spoluobčania, že ho chce opozícia odvolať, keď aj regionálni funkcionári opozičných strán ryžujú v týchto kalných vodách. Alebo je dôvodom efektívne odhaľovanie čierneho zamestnávania, keď sa za jeden rok fungovania špecializovaného útvaru, tzv. Kobry, podarilo zdvojnásobiť počet kontrolovaných firiem na 20-tisíc a takmer strojnásobiť počet odhalených nelegálnych zamestnaných na 20-tisíc ľudí? Priatelia, toto sú fakty o činnosti Jána Richtera a nie tie nezmysly, čo tu počúvame. O tomto sa poďte s nami hádať, nech sa páči, a som zvedavý, čo budete na tieto fakty hovoriť. Osobitne treba oceniť obrovský kus roboty, ktorú minister Richter odviedol pri dôležitých zmenách v dôchodkovom systéme. Dnes je úplne jasné, že bez jeho anuitnej novely by sa ľudia s nižšími príjmami k dôchodkom z druhého piliera vôbec nedostali. Takto katastrofálne bol nastavený druhý pilier! Na zisky dôchodkových správcovských spoločností, ošklbať ľudí o peniaze a, samozrejme, odobrať peniaze zo Sociálnej poisťovne. To bola čistá privatizácia dôchodkového zabezpečenia. (Potlesk.) Až táto novela vytvorila transparentný systém, ktorý ľuďom poskytne dostatok informácií o ponukách jednotlivých spoločností na vyplácanie dôchodkov a umožní im tieto ponuky zrozumiteľne porovnávať. V treťom pilieri minister presadil zníženie poplatkov aj daňové zvýhodnenie sporiteľov. To, čo vyšlo z jeho dielne, je skutočná dôchodková reforma. Reforma pre ľudí v ich prospech, nie v prospech finančných spoločností, ktoré chcú na ľuďoch len zarábať. Minister Richter dôsledne napĺňa to, čo moja vláda začala už v roku 2006: Urobiť z druhého a tretieho piliera dôchodkového systému skutočné piliere a nie iba atrapy zo zhnitého dreva, ktoré sa rozsypú pri najmenšej finančnej nestabilite. Dámy a páni, už tento výpočet jasne dokazuje, ako zodpovedne a systematicky pristupuje minister Richter k plneniu našich predvolebných záväzkov aj programového vyhlásenia vlády. Osobitne chcem oceniť jeho prístup k realizácii balíčka opatrení na zlepšenie životnej úrovne ľudí, ktorý sme ohlásili na druhú polovicu volebného obdobia. Šesť z pätnástich je výlučne na jeho pleciach, ďalšie – reforma stredného odborného vzdelávania – je spoločná s ministrom školstva. Od nášho verejného prísľubu ubehli len štyri mesiace a priebežné hodnotenie ich plnenia ukazuje, že takmer všetky minister Richter už splnil. Vláda na jeho návrh schválila historicky najrazantnejšie zvýšenie čistej minimálnej mzdy. Je pripravené vyplatenie zvýšeného vianočného príspevku k dôchodkom. Pripravuje sa zníženie odvodov pre ľudí s najnižšími pracovnými príjmami. Hotové je tiež zvýšenie mzdového limitu pre odvodové úľavy z brigádnických dohôd študentov na 200 eur. Zdôrazniť musím zmenu zákona, ktorou sa zvýši motivácia sociálne odkázaných ľudí pracovať. Minister Mihál chcel mladých nezamestnaných motivovať znížením ich platov na úroveň, ktorá nepokryje ani základné životné náklady. Minister Richter chce zabezpečiť, že ak na dávku v hmotnej núdzi odkázaný človek začne pracovať, výrazne sa zvýšia jeho čisté príjmy. Pomôže k tomu predĺženie poskytovania osobitného príspevku na 12 mesiacov a jeho zvýšenie na 123 eur v priebehu prvých šiestich mesiacov. V praxi to znamená, že ak v rodine s dvoma malými deťmi začne jeden rodič pracovať, hoci aj za minimálnu mzdu, jeho čistý príjem sa zvýši o 254 eur každý jeden mesiac. Namiesto prázdnych rečí ponúkol minister Richter konkrétne a rukolapné riešenie, ktoré prispeje k tomu, aby každý, kto bude pracovať, viditeľne pocítil zlepšenie vlastnej životnej úrovne. Napokon sa ešte musím vyjadriť k obvineniu, že minister Richter zlyháva pri čerpaní eurofondov. Dámy a páni z opozície, vy fakt musíte považovať ľudí za negramotných nevzdelancov, ak si dovolíte verejne tvrdiť niečo, čo je v príkrom rozpore s voľne dostupnými faktami. Z hľadiska čerpania patrí operačný program Zamestnanosť a sociálna inklúzia medzi naše najúspešnejšie a už dnes viem povedať, že z neho do konca budúceho roka investujeme každý jeden cent. Upozorňujem vás, že financovanie národných projektov z neho bez prerušenia beží aj v súčasnosti. Navyše minister Richter dokázal tak zvýšiť efektivitu čerpania prostriedkov z tohto operačného programu, že keď preberal funkciu, bolo na úrovni 40 %, a dnes dosahuje 72 percent. Čiže za 32 mesiacov dosiahol takmer toľko, čo sa podarilo za predošlých 63 mesiacov. Tieto údaje len dokazujú, že zdôvodnenie vášho návrhu na odvolanie je absurdné a nepravdivé a samotný návrh je snahou zlikvidovať úspešného ministra mojej vlády. Jeho výsledky aj pri čerpaní eurofondov totiž dokazujú neschopnosť jeho predchodcu a verejnosť má možnosť na vlastné oči vidieť rozdiel medzi ideologickým honom na čarodejnice a aktívnou prácou pri napĺňaní konkrétnych cieľov rezortu. Ján Richter sa tu dnes pred vás sám postaví, aby jasne a zrozumiteľne dokázal, aké sú výsledky jeho pôsobenia na poste ministra práce, sociálnych vecí a rodiny. Znižujúca sa nezamestnanosť, moderná európska pracovná legislatíva vyvažujúca postavenie zamestnancov a zamestnávateľov, aktívny sociálny dialóg, podpora rodín aj seniorov. Toto je vizitka dôsledného sociálneho demokrata, ktorá musí dráždiť každého neúspešného pravičiara. Dnešná mimoriadna schôdza parlamentu je trápnym predvolebným divadlom zúfalých pravicových politikov, ktorí sa nedokážu prezentovať žiadnymi pozitívnymi výsledkami. Buď bojujú medzi sebou, alebo bojujú proti nám. Odmietam takúto politiku, celá vláda odmieta takúto politiku, celý SMER – sociálna demokracia odmieta takúto politiku. Odmietam populistickú kritiku mojej vlády, ktorá sa nezakladá na faktoch, ale na vlastnej bezmocnosti opozície získať si verejnosť niečím pozitívnym. Preto odmietame v mene vlády Slovenskej republiky aj návrh na odvolanie ministra Jána Richtera a aj túto príležitosť využívam na to, aby som mu vyjadril moju úplnú podporu. Ďakujem pekne. (Dlhotrvajúci potlesk.)